S-815/2013

Árið 2013, 8. október, er á dómþingi Héraðsdóms Reykjavíkur, sem háð er í Dómhúsinu við Lækjartorg af A-kk-þgf H-kk-þgf, settum héraðsdómara, kveðinn upp dómur í sakamálinu nr. 815/2013: Ákæruvaldið gegn V-x-x S-x-x, en málið var dómtekið 30. september 2013.

Málið er höfðað af lögreglustjóranum á höfuðborgarsvæðinu með ákæru dagsettri 17. september 2013 á hendur:

„V-x-x S-x-x, kt. 000000-0000, Flétturima 6, Reykjavík,

I.

fyrir eftirtalin þjófnaðarbrot framin á árinu 2013, nema annað sé tekið fram, með því að hafa:

1. Laugardaginn 1. desember 2012, í verslun Hagkaupa, Litlatúni Garðabæ, stolið snyrtivörum, að óþekktu verðmæti.

2. Miðvikudaginn 13. febrúar, í verslun Áfengis- og tóbaksverslunar ríkisins, Borgartúni 26, Reykjavík, stolið flösku af Malibu, að verðmæti kr. 3.099.

3. Miðvikudaginn 13. febrúar, í verslun Áfengis- og tóbaksverslunar ríkisins, Dalvegi 2, Kópavogi, stolið flösku af Ísafold gini, að verðmæti kr. 5.250.

4. Fimmtudaginn 14. febrúar, í verslun Áfengis- og tóbaksverslunar ríkisins, Borgartúni 26, Reykjavík, stolið flösku af Eldurís vodka, að óþekktu verðmæti.

5. Laugardaginn 23. febrúar, í verslun Geimstöðvarinnar, Kringlunni 4-12, Reykjavík, stolið tölvuleik, að verðmæti kr. 3.999.

6. Miðvikudaginn 27. mars, í verslun Verkfærasölunnar, Síðumúla 11, Reykjavík, stolið sverðsög af gerðinni HD 18 SX-32 C, að verðmæti kr. 89.960.

Teljast brot þessi varða við 244. gr. almennra hegningarlaga nr. 19/1940.

II.

Fyrir umferðarlagabrot, með því að hafa þriðjudaginn 27. júlí 2013 ekið bifreiðinni TV-L30 sviptur ökurétti og undir áhrifum áfengis (í blóði mældist vínandamagn 2,11 ‰) vestur Eggertsgötu í Reykavík og því næst inn Aragötu, þar sem lögregla hafði afskipti af ákærða.

Telst brot þetta varða við 1., sbr. 3. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Þá gerir E-kvk-nf S-kvk-nf hdl., f.h. Áfengis- og tóbaksverslunar ríkisins (ÁTVR), kt. 000000-0000, vegna 2. tl. I. kafla ákæru, kröfu um skaðabætur úr hendi ákærða, „á grunni sakarreglunnar að fjárhæð kr. 3.099, sem svarar til útsöluverðs hins selda á tjónsdegi samkvæmt verðskrá ÁTVR, auk vaxta samkvæmt 8. gr. l. nr. 38/2001 af þeirri fjárhæð, frá 13. febrúar 2013 til 8. apríl 2013“. Eftir það er krafist dráttarvaxta skv. 1. mgr. 6. gr. laganna til greiðsludags. Að auki er krafist lögmannskostnaðar, 19.896 krónur, auk virðisaukaskatts.

Þá gerir E-kvk-nf S-kvk-nf hdl., f.h. Áfengis- og tóbaksverslunar ríkisins (ÁTVR), kt. 000000-0000, vegna 3. tl. I. kafla ákæru, einnig kröfu um skaðabætur úr hendi ákærða, „á grunni sakarreglunnar að fjárhæð kr. 5.250, sem svarar til útsöluverðs hins selda á tjónsdegi samkvæmt verðskrá ÁTVR, auk vaxta samkvæmt 8. gr. l. nr. 38/2001 af þeirri fjárhæð, frá 13. febrúar 2013 til 8. apríl 2013“. Eftir það er krafist dráttarvaxta skv. 1. mgr. 6. gr. laganna til greiðsludags. Að auki er krafist lögmannskostnaðar, 19.896 krónur, auk virðisaukaskatts.

Ákærði krefst vægustu refsingar er lög leyfa.

Ákærði hefur skýlaust játað brot sín og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október árið 1988. Samkvæmt sakavottorði gekkst hann undir lögreglustjórasátt 28. febrúar 2013 vegna ölvunaraksturs en þá var hann sviptur ökurétti til og með 27. apríl 2014.

Við ákvörðun refsingar ber að líta til 77. gr. almennra hegningarlaga nr. 19/1940 og verður refsing ákærða því hæfilega ákveðin tveggja mánaða fangelsi, en fresta skal fullnustu refsingarinnar og hún falla niður að liðnum 2 árum frá uppkvaðningu dómsins að telja, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Með vísan til tilvitnaðra ákvæða laga nr. 50/1987 í ákæru ber að svipta ákærða ökurétti í fjögur ár frá 28. apríl 2014.

Ákæri viðurkenndi bótaskyldu í málinu gagnvart Áfengis- og tóbaksverslun ríkisins en taldi áætlaðan lögmannskostnað úr hófi. Verður honum gert að greiða Áfengis- og tóbaksverslun ríkisins 8.349 krónur auk vaxta sem í dómsorði greinir. Ákærða voru birtar bótakröfurnar við þingfestingu málsins 30. september 2013 og miðast upphaf dráttarvaxta því við það tímamark þegar 30 dagar verða liðnir frá þeim degi. Þá verður ákærða gert að greiða Áfengis- og tóbaksverslun ríkisins 15.000 krónur vegna kostnaðar við að halda kröfunni fram.

Ákærði greiði 21.467 krónur í sakarkostnað.

A-kk-nf H-kk-nf, settur héraðsdómari, kveður upp dóm þennan.

DÓMSORÐ:

Ákærði, V-x-x S-x-x, sæti fangelsi í tvo mánuði. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði Áfengis- og tóbaksverslun ríkisins 8.349 krónur auk vaxta samkvæmt 8. gr., sbr. 4. gr., laga nr. 38/2001 um vexti og verðtryggingu frá 13. febrúar 2013 til 30. október 2013, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags. Ákærði greiði Áfengis- og tóbaksverslun ríkisins 15.000 krónur vegna kostnaðar við að halda kröfunni fram.

Ákærði er sviptur ökurétti í fjögur ár frá 28. apríl 2014.

Ákærði greiði 21.467 krónur í sakarkostnað.

A-kk-nf H-kk-nf